อิสลามแบงก์ขีดเส้นมิ.ย.สรุปซื้อ‘นวลิสซิ่ง’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — อิสลามแบงก์เจรจาซื้อหุ้นนวลิสซิ่ง หาก มิ.ย.นี้ ไร้ข้อสรุป พร้อมเบนเข็มหาเจ้าใหม่ทันที
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย เปิดเผยว่า หากภายในเดือน มิ.ย.นี้ ธนาคารยังไม่สามารถเจรจาเรื่องการซื้อหุ้นกับบริษัท นวลิสซิ่ง ได้สำเร็จ ธนาคารก็จะยกเลิกแผนการดังกล่าวทันที โดยยืนยันว่าจะซื้อหุ้นในราคาไม่เกินราคามูลค่าทางบัญชีเท่านั้น แต่ยังไม่สามารถบอกได้ว่าราคาที่ซื้อจะอยู่ที่หุ้นละ 1.40 บาทหรือไม่ 
ขณะนี้บริษัทยังคงอยู่ระหว่างการเจรจาเข้าซื้อหุ้น บมจ.นวลิสซิ่ง(NVL)โดยยืนยันว่าจะต้องได้ราคาไม่เกินราคามูลค่าทางบัญชี(book value) และต้องมีข้อสรุปภายในเดือน มิ.ย.นี้เท่านั้น หากยังไม่สามารถสรุปได้ภายในเวลาดังกล่าวธนาคารก็จะยกเลิกแผนการเข้าซื้อหุ้น NVL 
"ราคาที่เราจะซื้อไม่ได้บอกว่าอยู่ที่ราคา 1.40 บาท/หุ้น แต่หลักของเราคือ ซื้อในราคาไม่เกินราคา book...ต้องให้ได้ข้อสรุปภายในเดือนนี้ ถ้าไม่ได้เราก็ไปที่อื่นแล้ว"นายธีรศักดิ์ กล่าว
“ธนาคารยังสนใจซื้อหุ้นในธุรกิจเช่าซื้ออีกหลายแห่ง ซึ่งเป็นบริษัทจดทะเบียนในตลาดหลักทรัพย์ แต่ยังไม่สามารถเปิดเผยรายละเอียดได้ แต่หากเจรจาซื้อหุ้นกับนวลิสซิ่งไม่ได้ ก็พร้อมไปเจรจาซื้อหุ้นจากที่อื่นแทน” นายธีรศักดิ์ กล่าว 
อย่างไรก็ตาม ธนาคารยังสนใจที่จะเข้าไปลงทุนให้ธุรกิจประกันชีวิตด้วยการซื้อหุ้นของบริษัท ฟินันซ่าประกันชีวิต หลังจากบริษัทประสบปัญหาฐานะการเงินและถูกสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เข้าไปควบคุมธุรกิจ แต่มีเงื่อนไขว่าการเข้าไปซื้อหุ้นของฟินันซ่าประกันชีวิตนั้น ต้องให้บริษัทล้างขาดทุนสะสมให้หมดก่อน ซึ่งเป็นหลักเกณฑ์สำคัญที่ธนาคารกำหนดไว้ในการลงทุน
นายธีรศักดิ์ กล่าวว่า ธนาคารไม่สนใจที่จะเข้าซื้อหุ้นเพิ่มทุนของบริษัท ฟินันซ่าประกันชีวิต ในขณะนี้แม้กระทรวงการคลังจะเปิดกว้างให้นักลงทุนใหม่เข้าซื้อหุ้นเพิ่มทุนดังกล่าวก็ตาม หลังจากที่ผู้ถือหุ้นเดิมไม่ยอมซื้อหุ้นเพิ่มทุน
นายธีรศักดิ์ กล่าวถึงแผนการระดมทุนของธนาคารด้วยการออกพันธบัตรอิสลามว่า ยังคงเป็นไปตามแผนวงานที่กำหนดไว้ โดยขณะนี้อยู่ระหว่างการรอให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ออกหลักเกณฑ์ โดยธนาคารยังไม่ได้เร่งรีบในการระดมเงิน
อนึ่ง ibank มีแผนจะระดมเงินโดยการออกพันธบัตรอิสลาม วงเงิน 5 พันล้านบาท เพื่อนำไปใช้ในการปล่อยสินเชื่อและขยายธุรกิจ 
 
ทั้งนี้ ผลดำเนินงานในช่วงไตรมาสแรกของปีนี้ที่ผ่านมา บริษัท นวลิสซิ่ง ยังขาดทุนสุทธิ 17.4 ล้านบาท เพิ่มขึ้นเมื่อเทียบกับช่วงเดียวกันของปีก่อนที่ขาดทุนสุทธิ 2 ล้านบาท ซึ่งเป็นผลมาจากรายได้รวมที่ลดลงและการตั้งสำรองหนี้สงสัยจะสูญเพิ่มเติมจากเกณฑ์ปกติ ตามเหตุการณ์ไม่สงบทางการเมืองอันอาจส่งผลถึงการชำระหนี้ของลูกหนี้ในอนาคต
บริษัทจึงเห็นควรให้มีการตั้งสำรองหนี้สงสัยจะสูญเพิ่มเติมจากเกณฑ์ปกติ
ขาดทุนสุทธิของงบการเงินรวมสำหรับงวด 3 เดือน สิ้นสุดวันที่ 31 มีนาคม 2553 เพิ่มขึ้นจำนวน
15.43 ล้านบาท หรือคิดเป็นอัตราร้อยละ 752.68 และงบการเงินเฉพาะ กำไรสุทธิลดลง 
18.71 ล้านบาท หรือคิดเป็นอัตราร้อยละ 722.39 เมื่อเปรียบเทียบกับปีก่อน ซึ่งการเปลี่ยนแปลง
ที่สำคัญ มีดังนี้
1.สืบเนื่องจากการที่ บริษัทมีมาตรการเข้มงวดในการปล่อยสินเชื่อ ทำให้รายได้รวมลดลง 23.66
ล้านบาทจาก 68.28 ล้านบาท เป็น 44.62 ล้านบาท คิดเป็นอัตราร้อยละ 34.65 
2.จากสภาวการณ์เหตุการณ์ไม่สงบทางการเมือง อันอาจส่งผลถึงการชำระหนี้ของลูกหนี้ในอนาคต 
บริษัทจึงเห็นควรให้มีการตั้งสำรองหนี้สงสัยจะสูญเพิ่มเติมจากเกณฑ์ปกติ เพิ่มขึ้น 17.30 ล้านบาท 
จาก 11.21 ล้านบาท เป็น 28.51 ล้านบาท คิดเป็นอัตราร้อยละ 154.32 
3.ต้นทุนทางการเงินลดลง จำนวน 9.89 ล้านบาท จาก 16.81 ล้านบาท เป็น 6.96 ล้านบาท 
คิดเป็นอัตราร้อยละ 58.83 อันเป็นผลมาจากการชำระคืนเงินกู้